Οι επαγγελματικές φιλοδοξίες των νέων υπό το πρίσμα των παραγόντων που τις επηρεάζουν
Authors: Γαλανουδάκη-Ράπτη Αθανασία 
Published: January 2014

Η παρούσα έρευνα στοχεύει στη διεπιστημονική μελέτη (κοινωνιολογική και ψυχολογική) των εκπαιδευτικών και επαγγελματικών φιλοδοξιών των νέων, σε σχέση με: α) τους περιβαλλοντικούς και ενδο-προσωπικούς παράγοντες που τις επηρεάζουν άμεσα ή έμμεσα β) τον τρόπο με τον οποίο τα νεαρά άτομα βιώνουν τη διαδικασία επιδίωξης των φιλοδοξιών τους, καθώς και τις ενδεχόμενες επιπτώσεις που οι διαφορετικές αντιδράσεις τους έχουν στην ψυχολογική τους κατάσταση γ) την εφαρμογή ενός κατάλληλα σχεδιασμένου προγράμματος συμβουλευτικής με χρήση ανοιχτών τεχνικών αυτογνωσίας, οι οποίες σχετίζονται με τη διερεύνηση και ανάπτυξη των επαγγελματικών φιλοδοξιών των νεαρών ατόμων και που είναι δυνατόν να εφαρμοστούν στους μαθητές όλων των βαθμίδων της εκπαίδευσης. Η έρευνα χωρίζεται σε ποσοτική και ποιοτική και ακολουθεί την προσέγγιση της θεωρητικής και μεθοδολογικής τριγωνοποίησης (triangulation). Με την ποσοτική διάσταση της έρευνας εξετάζονται οι εκπαιδευτικές και επαγγελματικές φιλοδοξίες (επίπεδο, αξιολογικός προσανατολισμός, ισχύς φιλοδοξιών) των νεαρών ατόμων, ηλικίας 18-20 ετών, που σπουδάζουν σε διάφορα εκπαιδευτικά ιδρύματα της χώρας σε συσχετισμό με α) την κοινωνική τους προέλευση β) ορισμένα «δημογραφικά» ατομικά δεδομένα (φύλο, επίδοση) γ) το ψυχοκοινωνικό κλίμα της γονεϊκής αγωγής, καθώς και δ) ορισμένους παράγοντες του ενδοπροσωπικού συστήματος του εαυτού των ατόμων, που αφορούν - κυρίως - στη λειτουργικότητα του ψυχολογικού τους οργανισμού (Αυτοεκτίμηση, Αυτεπάρκεια, «Δυνατοί Εαυτοί») καθώς και στις επαγγελματικές τους αξίες). Η ποιοτική διάσταση της έρευνας αποσκοπεί α) στην περαιτέρω διερεύνηση ορισμένων από τους στόχους της ποσοτικής έρευνας - με έμφαση στην ποιότητα των ενδοπροσωπικών διεργασιών και των διαπροσωπικών αλληλεπιδράσεων με το στενότερο ψυχοκοινωνικό περιβάλλον των ατόμων, κατά τρόπο περισσότερο ανοιχτό και λιγότερο επηρεασμένο από τις τυποποιημένες αντιληπτικές κατηγορίες του πλαισίου αναφοράς του θεωρητικού και του ερευνητή. β) στην πραγματοποίηση ενός προγράμματος αυτογνωσίας επαγγελματικού προσανατολισμού με επιλεγμένη ομάδα νεαρών ατόμων για τη μελέτη των αποτελεσμάτων ορισμένων ανοιχτών τεχνικών αυτοδιερεύνησης, που είναι δυνατόν να εφαρμοστούν στο σχολείο σε όλες τις βαθμίδες, με ορισμένες απλές προσαρμογές. Η διαπραγμάτευση του θέματος γίνεται με μία διεπιστημονική και σφαιρική μελέτη της διαμόρφωσης και πραγμάτωσης της εικόνας του επιθυμητού ή ιδανικού εαυτού του αναπτυσσόμενου ατόμου στο πλαίσιο της αλληλεπίδρασής του τόσο με το εγγύτερο ψυχοκοινωνικό του περιβάλλον, όσο και με τον ίδιο του τον εαυτό Με βάση τη γενική παραδοχή ότι η διαδικασία της επαγγελματικής και προσωπικής ανάπτυξης του ατόμου είναι μια εξελικτική, δυναμική, αλληλεπιδραστική και ολική διαδικασία στο επίκεντρο της οποίας βρίσκεται το ενδοπροσωπικό γνωστικο-συναισθηματικό σύστημα του ατόμου, η ερευνήτρια ενέταξε το θέμα των επαγγελματικών φιλοδοξιών, από μεν την κοινωνιολογική και ψυχο-κοινωνική σκοπιά, στο θεωρητικό πλαίσιο της διαδικασίας της κοινωνικής αλληλεπίδρασης και της γνωστικής κοινωνικής μάθησης που, μέσα από πολύπλοκες διαδικασίες, καθορίζουν τη διαμόρφωση των κινήτρων της ανάπτυξης της σταδιοδρομίας, από δε την ψυχολογική σκοπιά, στο πλαίσιο της μελέτης των κινήτρων, της εμπρόθετης συμπεριφοράς του ατόμου και της διαδικασίας διαμόρφωσης και πραγμάτωσης της προσωπικής του ταυτότητας και της σχέσης με τον εαυτό του. ......................................................................................